Na podlagi Zakona o odnosih Republike Slovenije s Slovenci zunaj njenih meja (Uradni list RS, št. 43/06, 76/10 in 206/21) in Uredbe o izvajanju finančnih podpor za ohranjanje in razvijanje slovenske identitete zunaj Republike Slovenije (Uradni list RS, št. 139/06, 32/16, 63/17 in 114/21) Urad Vlade Republike Slovenije za Slovence v zamejstvu in po svetu objavlja

##### Javni razpis za razpisno področje B v letu 2025:

##### finančna podpora Slovencem po svetu

**1) Ime in sedež izvajalca javnega razpisa:**

Urad Vlade RS za Slovence v zamejstvu in po svetu, Erjavčeva cesta 15, 1000 Ljubljana, Slovenija (v nadaljevanju: Urad).

**2) Namen, cilji in prioriteta javnega razpisa**

Namen javnega razpisa za razpisno področje B v letu 2025: finančna podpora Slovencem po svetu (v nadaljevanju: javni razpis) je spodbujanje dejavnosti Slovencev, ki živijo po svetu, in njihovo povezovanje z Republiko Slovenijo.[[1]](#footnote-1)

Cilji javnega razpisa so:

1. utrjevanje in ohranjanje narodne, jezikovne ter kulturne identitete Slovencev po svetu,
2. medsebojno povezovanje, medgeneracijsko povezovanje in povezovanje skupnosti z Republiko Slovenijo ter povečanje prepoznavnosti dejavnosti Slovencev po svetu na območju Republike Slovenije,
3. vzdrževanje struktur in dejavnosti Slovencev po svetu,
4. delovanje in povezovanje na področju mladih in za mlade ali na področju gospodarstva ali znanosti ali izobraževanja.

Prioriteti javnega razpisa sta:

* podpora dejavnostim za utrjevanje in krepitev znanja slovenskega jezika Slovencev po svetu,
* podpora vključevanju mladih v dejavnosti kulturnih, športnih in drugih društev, organizacij ter ustanov Slovencev po svetu.

**3) Predmet javnega razpisa**

Predmet javnega razpisa je sofinanciranje rednega delovanja/programa in projektov, ki izpolnjujejo namen in cilje javnega razpisa.

**4) Prosilci javnega razpisa**

Na javni razpis se lahko prijavijo tako pravne kot fizične osebe iz tujine, kakor tudi posamezniki, ustanove, društva, organizacije in poslovni subjekti, ki v Republiki Sloveniji delujejo na področju povezovanja in sodelovanja s Slovenci po svetu.

**5) Pomen izrazov**

**Redno delovanje/program** organizacije so redne naloge in operativne aktivnosti, ki jih prosilec izvaja vsako leto, skozi celo leto in predstavljajo njegovo kontinuirano delovanje.

**Projekt** je ekonomsko neodvisen niz medsebojno povezanih aktivnosti, ki predstavljajo zaokroženo celoto in pri katerih se za doseganje ciljev projekta uporabljajo različni viri (finančni, človeški, itd.).

Projekt je začasnega značaja in njegov cilj je doseganje enkratnega rezultata. Začasen značaj pomeni, da ima vsak projekt omejeno časovno dobo, trajanje je določeno z datumom začetka in konca. Enkraten rezultat pomeni, da ga je zaradi njegovih posebnosti mogoče razlikovati od podobnih projektov in običajnih rednih nalog oziroma aktivnosti.

Vsebine redne dejavnosti ni možno hkrati prijaviti tudi v okviru posameznega projekta.

**6) Pogoji za dodelitev finančne podpore**

Finančno podporo lahko prejme prosilec, ki izpolnjuje naslednje pogoje:

* da si z enkratnim dejanjem ali s trajno dejavnostjo prizadeva za materialno, socialno, politično, kulturno ali duhovno dobrobit pripadnikov slovenskega naroda zunaj Republike Slovenije oziroma za ohranitev in krepitev njihove slovenske identitete;
* da ima pozitiven odnos do povezovanja z matično domovino Republiko Slovenijo;
* da spoštuje postopke in obveznosti v zvezi z rabo proračunskih sredstev Republike Slovenije.

**7) Merila za dodelitev finančne podpore**

Merila za dodelitev finančne podpore, so:

* izpričana vloga prosilca in njegov pomen znotraj posamezne slovenske skupnosti;
* obseg in kakovost delovanja;
* velikost in razvejanost strukture;
* načrti delovanja;
* dejanski stroški in potrebe;
* nujnost zadev;
* simbolna vrednost enkratnega dejanja, trajnega delovanja ali materialnega pričevanja;
* višina finančne podpore, ki jo prosilec prejme iz drugih virov.

Strokovna komisija lahko pridobi tudi mnenje zunanjega strokovnjaka. Pred dokončno odločitvijo strokovne komisije pa se lahko pridobijo dodatne informacije glede sofinanciranja posamezne vloge tudi s strani drugih državnih institucij.

**8) Okvirna višina sredstev, ki je na razpolago za predmet javnega razpisa**

Okvirna višina sredstev za sofinanciranje programov in projektov Slovencev po svetu v letu 2025 znaša **1.500.000,00** **EUR.** Višina sredstev se lahko v skladu s sprejetim Proračunom Republike Slovenije za leto 2025 ustrezno spremeni. Sofinanciranje se izvede, če bodo za leto 2025 zagotovljena zadostna sredstva.

Sredstva, dodeljena za leto 2025, morajo biti porabljena v letu 2025.

###### 9) Predvidena višina dodeljenih sredstev

Višina dodeljenih sredstev se določi glede na omejitve po posameznih kategorijah in na podlagi meril. Omejitve po posameznih kategorijah so navedene v razpisni dokumentaciji. Merila so ovrednotena s točkami, kot izhajajo iz razpisne dokumentacije.

###### 10) Dokumentacija javnega razpisa

Dokumentacija javnega razpisa, ki obsega:

- besedilo javnega razpisa,

- prijavni obrazec v spletni aplikaciji eJR na naslovu: <https://uszs.ejr.gov.si/ejr-web/> (v nadaljevanju: elektronski prijavni obrazec),

- navodila za izpolnjevanje in oddajo prijave v spletni aplikaciji (pogoji in merila za dodeljevanje sredstev),

- finančni načrt (priloga elektronskega prijavnega obrazca in kot tak sestavni del vloge) in

- vzorec pogodbe

je objavljena na spletni strani Urada Vlade RS za Slovence v zamejstvu in po svetu:

https://www.gov.si/drzavni-organi/vladne-sluzbe/urad-vlade-za-slovence-v-zamejstvu-in-po-svetu/javne-objave/.

**11) Način prijave**

Vloga mora biti izpolnjena in oddana v elektronski obliki preko spletne aplikacije eJR na naslovu <https://uszs.ejr.gov.si/ejr-web/> in mora vsebovati vse zahtevane priloge in podatke.

Vloge, ki ne bodo podane v skladu z napisanim, ne bodo uvrščene v nadaljnji postopek.

Vse obvezne priloge, določene v razpisni dokumentaciji oz. besedilu razpisa, in morebitne druge priloge morate priložiti le v spletnem obrazcu in jih ne pošiljajte še fizično.

**12) Razpisni rok in oddaja vloge**

Vloga mora biti izpolnjena in oddana na elektronskem prijavnem obrazcu v spletni aplikaciji eJR na naslovu: <https://uszs.ejr.gov.si/ejr-web/> z vsemi prilogami, kot to zahteva ta javni razpis.

**Prijaviteljem priporočamo, da vloge na javni razpis oddate prej, in ne tik pred skrajnim rokom za oddajo vloge, ker lahko pride do preobremenjenosti strežnika.**

Prijavitelji lahko do poteka razpisnega roka vloge dopolnjujejo oziroma spreminjajo. Upoštevana bo zadnja pravočasno poslana oziroma prispela vloga oziroma njena sprememba ali dopolnitev.

Elektronsko podpisana vloga se šteje za pravočasno, če je izpolnjena, podpisana in oddana na prijavnem obrazcu v spletni aplikaciji eJR do **vključno 19. 11. 2024 do 23.59 ure po srednjeevropskem/slovenskem času.**

Prepozno oddane vloge se ne bodo uvrstile v izbirni postopek.

**13) Strinjanje s pogoji in merili javnega razpisa, obdelavo podatkov in objavo rezultatov**

Šteje se, da z oddajo vloge prijavitelj sprejema vse pogoje in merila javnega razpisa ter vsebino razpisne dokumentacije. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja javnega razpisa in objave rezultatov javnega razpisa na spletni strani urada v skladu z veljavnim zakonom, ki ureja dostop do informacij javnega značaja, in veljavnim zakonom, ki ureja varstvo osebnih podatkov.

**14) Odpiranje vlog**

Posebna komisija za odpiranje bo pričela z odpiranjem vlog 21. 11. 2024. Odpiranje vlog ni javno.

**15) Ocenjevanje vlog**

Obravnavane bodo samo vloge, ki bodo pravočasno oddane v spletni aplikaciji eJR.

Prijave, ki ne bodo izpolnjevale pogojev, namena in vsaj enega izmed ciljev javnega razpisa, bodo zavrnjene.

Strokovna komisija bo pričela z ocenjevanjem neposredno po odprtju vseh prispelih vlog.

**16) Obveščanje o izidu javnega razpisa**

Odločbe bodo izdane najkasneje do 10. 2. 2025.

**17) Dodatna pojasnila**

Vsa dodatna pojasnila in informacije dobite na Uradu Vlade RS za Slovence v zamejstvu in po svetu vsak dan med 7. in 17. uro po srednjeevropskem/slovenskem času na telefonski številki +386 1 230 80 01 oziroma po elektronski pošti na naslovu [ejr.uszs@gov.si](mailto:ejr.uszs@gov.si).

1. Slovenci, ki živijo po svetu, so slovenske skupnosti in posamezniki, ki ne živijo in delujejo na območju poselitve slovenske narodne skupnosti v sosednjih državah oziroma v zamejstvu. [↑](#footnote-ref-1)